*Projekts*

**Latvijas Republikas Saeimas**

**Valsts pārvaldes un**

**pašvaldības komisijai**

Par nepieciešamību atjaunot valsts investīciju programmu

un Latvijas pievienošanos Eiropas vietējo pašvaldību hartas

9.panta 8.punktam

Ministru kabinets ir saņēmis Latvijas Republikas Saeimas Valsts pārvaldes un pašvaldības komisijas 2017.gada 25.oktobra vēstuli Nr.142.9/7–15–12/17, kurā Ministru kabinets tiek aicināts uzsākt valsts investīciju programmas atjaunošanu no 2019.gada un izlemt jautājumu par pievienošanos Eiropas vietējo pašvaldību hartas 9.panta 8.punktam.

Saskaņā ar 2017.gada 5.oktobrī parakstīto Ministru kabineta un Latvijas Pašvaldību savienības vienošanās un domstarpību protokolu 2018.gadam (turpmāk – protokols) tika panākta vienošanās, ka Vides aizsardzības un reģionālās attīstības ministrija līdz 2018.gada pirmā ceturkšņa beigām veiks 3.3.1. specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” (turpmāk –SAM 3.3.1.) izvērtējumu un iesniegs ziņojumu Ministru kabinetā. Informatīvajā ziņojumā tiks ietverta informācija par attīstības centru iesniegto projektu kvalitātes novērtējumu un priekšlikumiem tālākai rīcībai, un papildus nepieciešamo atbalsta mehānismu uzņēmējdarbības infrastruktūras attīstīšanai, tai skaitā arī projektiem, kas atbilda SAM 3.3.1.aktivitātes 3.kārtas priekšatlases kritērijiem, bet sākotnēji netika atbalstīti finansējuma trūkuma dēļ.

Tāpat protokolā pie vidēja termiņa budžeta (2018.-2020.gads) tika panākta vienošanās atbalstīt Latvijas Pašvaldību savienības lūgumu par Latvijas pievienošanos Eiropas vietējo pašvaldību hartas 9.panta 8.punktam, kas nosaka: “Lai varētu izdarīt aizņēmumus kapitālieguldījumu finansēšanai, vietējām varām likuma robežās jābūt pieejamam nacionālajam kapitāla tirgum.”

Tā kā pašvaldību aizņēmumi vistiešākajā mērā ietekmē (palielina) pašvaldību budžetu deficītu, līdz ar to arī vispārējās valdības budžeta deficītu, jautājums par Latvijas pievienošanos Eiropas vietējo pašvaldību hartas 9.panta 8.punktam ir jāvērtē kontekstā ar spēkā esošajiem normatīvajiem aktiem, tajā skaitā Fiskālas disciplīnas likuma normām, izvērtējot arī nepieciešamos grozījumus tajā.

Vienlaikus informējam, ka esošā aizņemšanās kārtība nodrošina fiskāli atbildīgu pašvaldību saistību uzņemšanos un garantē ik vienai pašvaldībai finanšu resursu pieejamību attīstībai un prioritāro investīciju projektu īstenošanai. Tādējādi pašvaldībām, saņemot aizņēmumus  no Valsts kases uz izdevīgiem nosacījumiem, ir iespēja sakārtot un attīstīt savu infrastruktūru, nodrošinot pašvaldības funkciju izpildi.

 Ņemot vērā minēto, Finanšu ministrija jau tuvākajā laikā uzsāks darbu pie Latvijas pievienošanās Eiropas vietējo pašvaldību hartas 9.panta 8.punktam jautājuma izvērtējuma, vienlaikus diskutējot ar Latvijas Pašvaldību savienības pārstāvjiem par optimālāko risinājumu.

Ministru prezidents M.Kučinskis

Iesniedzējs:

finanšu ministre D.Reizniece - Ozola